Keskustelu:Luettelo ilmailunäyttelyistä

message: Artikkeli on suoraan sanottuna aivan kamalassa kunnossa. Kansainvälinen osuus on välttävä, joskin sinnekin on keksitty listata myös tiettyjen vuosien pienempiä tapahtumia, vaikka ilmeinen tarkoitus on ollut listata vain maailman suurimmat ja tunnetuimmat säännöllisesti toistuvat tapahtumat.
Suomalaisia tapahtumia käsittelevä osuus on sen sijaan lukukelvoton. Aiempi otsikko väitti luettelossa olevan suuria ja toistuvia tapahtumia, mutta jossain vaiheessa on lähdetty listaamaan kaikki mahdolliset kissanristiäiset ja listasta on tullut lukukelvoton. Siistin tuota sen verran, että korjasin otsikon ja siirsin vuosikohtaisen listan loppuun keskeltä, mutta edelleen tuo kaipaisi lisää siistimistä ja ennen kaikkea näkemystä siitä mikä on oikeasti olennaista. Päälentonäytöksiä ja muita toistuvia tapahtumia lukuun ottamatta nuo voisivat ehkä kaikki olla vuosikohtaisessa listassa? Samoin lentonäytösten nimet voisivat olla virallisessa muodossa. Esim 2011 näytös oli pelkästään Turku Airshow, ilman tavanomaista international-lisäkettä.
--Khilon 30. joulukuuta 2011 kello 16.32 (EET)
No hoh... eihän artikkelissa ollut minkäänlaista tolkkua ennenkuin aloin sitä muokkaamaan. Siinä oli alunperin kymmenkunta satunnaisesti valittua lentonäytöstä satunnaisin tai väärin tiedoin, satunnaisessa järjestyksessä, eikä se tarjonnut oikeastaan mitään hyödynnettävää tietoa. Artikkeli oli lukaistavissa yhdellä silmäyksellä, mutta siinä ne sen hyvät puolet olivatkin. Miksi artikkelin puututaan nyt kun siinä alkaa olla jotakin muutakin kuin puutaheinää?
Tarkoitus on laittaa lentonäytösten nimet oikeassa muodossa, mutta niistä saattaa olla eri versioita ohjelmalehtisissä, sanomalehdissä ja ilmailulehdissä - minkä sitten valitset oikeaksi ja millä perusteella? Jos sanomalehdessä on kirjoitettu mitä sattuu, kuten usein on, sekö kelpaa referaatiksi? En tosin tiedä, miten tähän nimiasialla viisasteluun pitäisi suhtautua, kun esimerkiksi Klemm 25 -lentokoneista kertova artikkeli http://fi.wikipedia.org/wiki/Klemm_Kl_25 sisältää muutaman erittäin karkean asiavirheen, vaikka oikea tieto olisi ollut saatavilla jo vuosikymmeniä sitten useammasta eri tietolähteestä. Artikkeli vaan on ja pysyy korjaamattomana, eikä kellään näytä olevan kiinnostusta puuttua selkeästi väärään tietoon.
Listaukseen on tosiaan laitettu kaikki lentonäytöksen tapaiset julkiset tapahtumat, koska niistä ei ole saatavilla koottua tietoa. Voidaan tietenkin palata takaisinpäin ja jättää se siihen tilaan missä se oli ennen kuin aloitin muokkauksen. "Kissanristiäisten" merkitseminen jonnekin kuitenkin auttaa merkittävästi suomalaisen ilmailuhistorian tutkimisessa.
Suomalaista siviili-ilmailun historiaa on tallennettu kirjallisessa muodossa niin vähän, että merkittävin tietous löytyy oikeastaan eri yksityishenkilöiden ottamista valokuvista, sekä siitä miten hyvin ne pystytään tulkitsemaan ja erityisesti - ajoittamaan. Valokuvien ajoittamisessa digikuvausta edeltävältä aikakaudelta on pienilläkin yksityiskohdilla eli lähinnä mukana olleilla lentokoneilla sekä niiden ulkoasulla merkitystä. Infra, yleisömassa ja muut keskeiset elementit usein pysyvät vuodesta toiseen samana, eikä lakoninen maininta lentonäytöksestä jollakin lentopaikalla johonkin tiettyyn aikaan tuo artikkelille, eikä kellekään sitä lukevalle minkäänlaista arvoa. Toisaalta kissanristiäisiä ei pysty erottamaan merkittävistä tapahtumista, ellei ole tietoa kissanristiäisistä ja mitä siellä on tapahtunut. Tämä tulee selkeästi esiin, kun haastattelee mukana olleita ihmisiä - tapahtumat menevät sekaisin ilmailuhistoriantutkimusta harrastaneiltakin. Pelkästään suurten lentonäytösten listaaminen on tietoa, mistä ei ole kellekään hyötyä. Onpahan lista itsensä takia, vailla tarkoitusta.
Ilmailuliiton päälentonäytöksiä (selkeästi merkittävin vuosittainen ilmailutapahtuma nykyään) ei ole järjestetty kuin viimeisten vuosikymmenten ajan ja sitä ennen merkittävimpiä näytöksiä saattoi olla useampi kappale vuosittain ja ne ovat nimenomaan tuossa vuosilistauksessa. Poikkeuksena edellisestä, voidaan merkittävinä tapauksina pitää S.I.L.I - näyttelyjä, kolme ennen toista maailmansotaa tapahtunutta maalentokentän avajaisnäytöstä sekä kolme Helsinki-Vantaalla järjestettyä massiivista ilmailunäyttelyä. Vuosittaisten lentonäytösten siirtäminen viimeiseksi osoittaa lähinnä ymmärtämättömyyttä tapahtumien todellisesta painoarvosta. 
Jlaukkanen 31. joulukuuta 2011 kello 01.30 (EET)
En tiedä missä muodossa artikkeli on alun perin ollut, eikä sillä liene mitään väliä. Silläkään ei liene mitään väliä kuinka monta muuta parannusta vaativaa artikkelia Wikipediasta löytyy. Minulla ei myöskään ole tarkoitusta eikä kiinnostusta arvostella erityisesti ketään tai kenenkään muokkauksia. En ole erityisesti päättänyt puuttua artikkeliin "nyt", vaan puutuin siihen heti kun artikkeliin törmäsin. Nimien kirjoitusasu on yksi pieni detalji, jolla ei ollut tarkoitus "viisastella". Ne voinee kirjoittaa kuitenkin virallisesti käytetyssä muodossa silloin kun tietty muoto on tiedossa. En ole missään nimessä ollut ehdottamassa artikkelin palauttamista alkuperäiseen muotoon, mikä ikinä se sitten olikaan.
En ota kantaa siihen onko artikkelissa järkevää pyrkiä kattavaan listaukseen vai muutamiin tärkeimpiin tapahtumiin. Jos joku kattavan listauksen pystyy tekemään, niin käy minulle. Se ei kuitenkaan vastannut otsikkoa, jonka alle listaus oli tehty ja otsikon ja sisällön yhteensopimattomuus antaa yleensä sen kuvan, että sivua on muokannut useampi henkilö miettimättä mitä sivulle halutaan ottaa. Ja oli miten oli, olennaisin pointtini on, että listaus oli rakenteeltaan erittäin sekava ja on sekava edelleen. Tiedon säilyttämisessä ei ole järkeä, jos tieto ei ole luettavassa muodossa.
Voisiko alussa olla toistuvien (lähinnä päälentonäytös, lentäjien juhannus, avoimien ovien päivät, erilaiset kilpailut) tapahtumien listaus mahdollisimman tiiviissä muodossa, josta kävisi lähinnä kuinka pitkään tapahtumaa on järjestetty? Vuosikohtaiset tiedot näistä tapahtumista konelistoineen voisivat sitten olla vuosilistassa. Vaikka mukana olleet koneet ovat sinänsä mielenkiintoinen tieto, niin jo päälentonäytöksiä koskeva osuus on nyt erittäin sekava ja vaikealukuinen. Lentokenttien avajaiset tms taas voisivat olla pelkästään vuosilistauksessa.
--Khilon 31. joulukuuta 2011 kello 21.48 (EET)
Lisättäköön vielä, että minulta varmasti puuttuu ymmärtämystä tapahtumien painoarvosta, mutta minulla on sentään jonkinlaista ymmärrystä siitä mikä on luettavaa ja miltä Wikipedia-artikkelin kuuluu näyttää. Jos vuosittaisen listauksen haluaa laittaa ensimmäiseksi, niin mikäs siinä, mutta ei se ainakaan keskelle listaa kuuluu. Olen myös vähän skeptinen sen suhteen onko Wikipedia paras tapa tallentaa suomalaista ilmailuhistoriaa. Wikipedian luonteeseen soveltuu enemmän se, että kerrotaan tiivistetysti mitä historiasta tiedetään, eikä yritetä käyttää artikkelia tallennuspaikkana raakatiedolle.
--Khilon 31. joulukuuta 2011 kello 22.11 (EET)
thread_title:  Artikkelin laatu